Tengku Noor Asiah Tengku Ahmad

Dato’ Tengku Noor Asiah ialah seorang ahli politik berketurunan raja di Malaysia. Beliau dilahirkan di Kota Bharu, Kelantan pada 11 November 1930. Beliau mendapat pendidikan awal di Sekolah Melayu Merbau (1935-1938). Selepas itu, beliau menuntut di Government Girls English School (1939-1940). Beliau tidak dapat meneruskan pendidikan selepas itu disebabkan Tanah Melayu diserang oleh tentera Jepun.

Beliau mula melibatkan diri dalam pertubuhan Perkumpulan Perempuan atau Women’s Institute (WI) Negeri Kelantan pada tahun 1960-an. Beliau mula-mula dilantik menjadi Bendahari, antara 1962-1971, kemudian dilantik menjadi Pengerusi mulai 1971.

Disamping itu, beliau juga dilantik menjadi Ahli Jawatankuasa WI Malaysia mulai 1974 dan pada 1987, beliau dilantik menjadi Timbalan Yang Dipertua WI Malaysia. Selain itu, beliau juga pernah dilantik sebagai Ahli Jawatan Belia, Kelab Suara Muda. Beliau kemudiannya dilantik menjadi wanita pertama memegang jawatan Pengerusi Puteri Kelab Suara Muda iaitu antara 1955-1965.

Politik 

Beliau mula terlibat dalam politik apabila menyertai Parti Negara pada tahun 1956. Kemudian menyertai UMNO dan dilantik menjadi Ketua Wanita UMNO Cawangan Merbau dari 1963-1974. Pada tahun 1969 hingga 1974 menjadi wanita pertama memegang jawatan Pengerusi Perhubungan UMNO Negeri Kelantan dan Ahli Jawatan Kuasa Majis Tertinggi UMNO Malaysia pada 1968. 

Semasa krisis UMNO Kelantan yang membawa penubuhan Parti Melayu Semangat 46, di bawah Tengku Razaleigh Hamzah (Ku Li), beliau dilantik menjadi Ketua Wanita Semangat 46 Semalaysia dan kembali semula ke dalam UMNO apabila Semangat 46 dibubarkan pada tahun 1996.

 Keluarga  

Dato’ Tengku Noor Asiah lahir dalam keluarga politik. Ayahandanya, dikenali dengan Tengku Ahmad Panglima Raja merupakan salah seorang Pengasas dan Pengerusi UMNO Kelantan sebelum merdeka. 

Tengku Panglima Raja Tengku Long Ahmad bin Tengku Temenggong Tengku Long Abdul Ghaffar Ibni Sultan Muhammad II (Long Senik Mulut Merah) berperanan sebagai memahkotakan Al-Sultan Kelantan.

Beberapa orang saudaranya ikut aktif dalam politik. Semasa menjadi anggota parlimen 1974, adiknya Tengku Zaid Tengku Ahmad juga menjadi anggota parlimen Pasir Mas mewakili Pas.

Beliau juga adalah kekanda kepada dua orang Sultanah Johor iaitu Sultanah Zanariah Tengku Ahmad dan Sultanah Nora Tengku Ahmad dan juga Tengku Iskandar Tengku Ahmad adiknya.

Dato' Tengku Noor Asiah menang bertanding dalam Pilihan Raya Umum Malaysia 1978 bagi kawasan Tumpat, negeri Kelantan.  Beliau bertanding atas tiket parti Barisan Nasional.

Lihat juga
 Keputusan Pilihan Raya Umum Malaysia 1978

Kategori:Kelahiran 1930
Kategori:Kematian 2013
Kategori:Ahli politik wanita Malaysia berketurunan Melayu
Kategori:Anggota wanita Pertubuhan Kebangsaan Melayu Bersatu
Kategori:Ahli Dewan Rakyat, Parlimen Malaysia ke-5
Kategori:Anggota Parti Negara